《五言送韩玉汝知洋州》
宋代·沈遘

帝制一海内，画州以域民。小大虽有殊，执任两各均。

祖宗初垂统，所重尤守臣。授受何其艰，便坐躬简轮。

承平弥百年，法敝几不泯。其文岂弗具，其实盖已沦。

遂令师帅官，十九非其人。韩侯出名家，英声迈俦伦。

昔为两剧县，遗美今犹新。匪直郡邑良，固是台阁珍。

胡然不留用，出驾双朱轮。洋州实大府，左右控蜀秦。

厥土从古乐，厥俗于兹淳。侯才何足施，谈笑坐养神。

君子学无苟，不让诚当仁。既富而后教，礼义庶可循。

坐听千里谣，上彻九重宸。表以视四方，宠以厉缙绅。

因之明黜陟，审辨玉与珉。尚使天下治，复如前代纯。

鄙言真区区，感激为侯陈。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。